พระราชกฤษฎีกาจัดตั้งวิทยาลัยประชากรศาสตร์ในจุฬาลงกรณ์มหาวิทยาลัย ทบวงมหาวิทยาลัย พ.ศ. 2541
พระราชกฤษฎีกา
พระราชกฤษฎีกา
จัดตั้งวิทยาลัยประชากรศาสตร์ในจุฬาลงกรณ์มหาวิทยาลัย
ทบวงมหาวิทยาลัย
พ.ศ. ๒๕๔๑
 

ภูมิพลอดุลยเดช ป.ร.
ให้ไว้ ณ วันที่ ๒๕
ตุลาคม พ.ศ. ๒๕๔๑
เป็นปีที่ ๕๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรจัดตั้งวิทยาลัยประชากรศาสตร์ขึ้นในจุฬาลงกรณ์มหาวิทยาลัย
ทบวงมหาวิทยาลัย

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทยและมาตรา ๙ วรรคหนึ่ง
แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งวิทยาลัยประชากรศาสตร์ในจุฬาลงกรณ์มหาวิทยาลัย
ทบวงมหาวิทยาลัย พ.ศ. ๒๕๔๑

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกพระราชกฤษฎีกาจัดตั้งสถาบันประชากรศาสตร์ จุฬาลงกรณ์มหาวิทยาลัย
พ.ศ. ๒๕๑๓

มาตรา ๔
ให้จัดตั้งวิทยาลัยประชากรศาสตร์ขึ้นในจุฬาลงกรณ์มหาวิทยาลัยทบวงมหาวิทยาลัย

มาตรา ๕
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากในการกำหนดทิศทางและวางนโยบายของประเทศให้เหมาะสมต้องอาศัยข้อมูลและองค์ความรู้ด้านประชากรศาสตร์ในแนวทางสหสาขาวิชาเป็นอย่างมาก
สมควรปรับเปลี่ยนสถานภาพของ สถาบันประชากรศาสตร์จุฬาลงกรณ์มหาวิทยาลัย เป็น
วิทยาลัยประชากรศาสตร์ จุฬาลงกรณ์มหาวิทยาลัย เพื่อให้สามารถรองรับและเพิ่มศักยภาพในการพัฒนาด้านการวิจัยและการให้การศึกษาตามหลักสูตรสาขาวิชาประชากรศาสตร์ในระดับบัณฑิตศึกษา
รวมทั้งเป็นแหล่งข้อมูลด้านประชากรศาสตร์ของประเทศและระดับนานาชาติ และโดยที่มาตรา
๙ วรรคหนึ่ง แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒ บัญญัติว่า
การจัดตั้ง การรวม และการยุบเลิกบัณฑิตวิทยาลัย คณะวิทยาลัย แผนกอิสระ สถาบัน
ศูนย์ และหน่วยงานที่เรียกชื่ออย่างอื่น ให้ตราเป็นพระราชกฤษฎีกา จึงจำเป็นต้องตราพระราชกฤษฎีกานี้











คุณากร/ผู้จัดทำ
๒๙ เมษายน ๒๕๕๔
วิชชุตา/ผู้ตรวจ
๑ มิถุนายน ๒๕๕๔


















































[๑] ราชกิจจานุเบกษา
เล่ม ๑๑๕/ตอนที่ ๘๐ ก/หน้า ๑๙/๕ พฤศจิกายน ๒๕๔๑